钦定古今图书集成/明伦汇编/氏族典/第315卷 > 《廖用贤尚友录》 > 明山宾
## 钦定古今图书集成/明伦汇编/氏族典/第315卷 > 《廖用贤尚友录》 > 明山宾

按《梁书明山宾传》，“山宾字孝若，平原鬲人。父僧绍，隐
居不仕。山宾七岁能言元理，十三博通经传，居丧尽
礼。服阕，州辟从事史，起家奉朝请。兄仲璋婴痼疾，家
道屡空，山宾乃行干禄。齐始安王萧遥光引为抚军
行参军，后为广阳令。顷之去官。义师至，高祖引为相
府田曹参军。梁台建，为尚书驾部郎，迁治书侍御史”、
右军记室参军，累迁中书侍郎、国子博士，太子率更
令中庶子。天监十五年，出为持节督缘淮诸军事、征
远将军、北兖州刺史，普通二年，征为太子右卫率，迁
御史中丞，以公事左迁黄门侍郎司农卿。四年迁散
骑常侍，领青冀二州大中正。五年，以本官假节权摄
北兖州事。大通元年卒，谥曰质。